Issa żagħżugħ. Għajnejja kulfejn tħares tara seħer u ġmiel fis-sema, fl-art, fil-baħar. Fi tlugħ ix-xemx, fi nżulha inħares 'l hemm minn fejn id-dawl ifiġġ u 'l hemm fejn jgħib, bla ħsieb, bla fisus, bla kliem, miġbud, miżmum minn setgħa li hemm fix-xemx, li hemm fid-dawl, fil-ġmiel. Niket u dwejjaq iżuruni sikwit, issa fis-skiet u l-ħemda, issa f'taqlib u biki, dejjem b'qilla li twaħħax, li twaqqa', li ġġarraf kulma nkun bnejt ġo fija. Nafibat nintilef f'ġenn ta' mħabba u nitlob u nixtieq, neħber u noħlom. Imbagħ'd nintelaq u, bl-ebda ħirara u bl-ebda ħeġġa, inqis mitluf iż-żmien tal-ħajja, u rrid il-mewt, — M. Mizzi. (Student, tal-Letteratura)